再次韻答節推司理
作者：陳造
朝代：宋

paragraphs: 人生行樂當及時，底用躭古仍癖詩。
老子平日汗牛載，五窮追逐不得辭。
羅幃圍香擊鼉鼓，食填巨壑酒如雨。
君看白面紈袴郎，不知經史何等語。
笑我蠹魚塵簡中，口角儒墨紛異同。
腹雷晝隠吟仰屋，詫向子墨收新功。
雪毛眵眼不自恤，譏訶抵觸取憎疾。
幾人插羽上金鑾，漫云九事八爲律。
不如醇朴還吾天，抉腸剔腎誰汝憐。
且從酒徒趁落托，向來失計今差樂。